**Υπόμνημα στην ΚτΥπ Α.Ε.**

Προς Κτιριακές Υποδομές  
Φαβιέρου 30  
Αθήνα

*Αγία Παρασκευή, 04 Μαρτίου 2016*

Εις προσοχήν Προέδρου, κ. Κοντούλη  Ιωάννα

**Θέμα:  Δημοπράτηση και αποπεράτωση κτιρίου ΕΠΑΛ – λοιπά οικόπεδα προς ανέγερση σχολικών κτιρίων  στην Αγία Παρασκευή**

Αγαπητή κ. Κοντούλη,

Κατ΄ αρχήν συγχαρητήρια για την ανάληψη της θέσης σας, ευχόμαστε να είσαστε υγιής ,δυνατή και δυναμική για  να μπορέσετε να ανταποκριθείτε στο δύσκολο έργο σας.

Σας παραθέτουμε τα μείζονα θέματα που αφορούν σε αποπεράτωση αλλά και ανέγερση νέων σχολικών μονάδων:

1. **Ο.Τ. 102 – ΕΠΑΛ**(Παπαφλέσσα και Λυκείου)

το υπό ανέγερση κτίριο του ΕΠΑΛ (Ο.Τ. 102)  εδώ και 8 χρόνια περίπου , που σταμάτησαν οι εργασίες ,είναι ένα κτίριο φάντασμα που λεηλατείται από αγνώστους. Ο εργολάβος που είχε αναλάβει την κατασκευή του έργου κήρυξε πτώχευση με αποτέλεσμα να σταματήσουν οι εργασίες  που είχαν φτάσει στο 75% περίπου της ολοκλήρωσής τους . Από τότε και μέχρι πρότινος το κτίριο είχε αφεθεί βορά στον κάθε επιτήδειο.

Στα διακόσια μέτρα από το υπό ανέγερση αναφερόμενο ανωτέρω  κτίριο υπάρχει ένα διώροφο κτίσμα όπου στεγάζει τους μαθητές του 1ου ΕΠΑΛ Αγ. Παρασκευής (Αιτωλίας 6, ΤΚ 15341 Αγ. Παρασκευή).  Το κτίριο είναι πραγματικά όνειδος για τη σχολική κοινότητα αλλά και για ολόκληρη την πόλη . Πριν τη στέγαση του ΕΠΑΛ ήταν ένα μικρό εργοστάσιο ξυλείας. Οι αίθουσες μικρές για να χωρέσουν τον όλο και αυξανόμενο αριθμό των παιδιών με αποτέλεσμα να συσσωρεύονται  30 μαθητές σε αίθουσες -κοτέτσια.

Οι τουαλέτες -3 στον αριθμό (για ένα σύνολο 350 μαθητών)- είναι άθλιες, με σπασμένα πλακάκια. Στις σκάλες και στο δάπεδο του 2ου ορόφου δεν υπάρχει πάτωμα ή μωσαϊκό αλλά σκούρο τσιμέντο. Τα μπαλκόνια αμφίβολα αν στατικά μπορούν να δεχτούν το αριθμό παιδιών (συνεχώς κουνιούνται σε κάθε βηματισμό) και προκαλούν φόβο, αίθουσα εκδηλώσεων ανύπαρκτη, όταν βρέχει δεν υπάρχει στέγαστρο (η σημερινή δημοτική αρχή επισκεύασε ένα), ο αύλειος χώρος πολύ μικρός για τον αριθμό των παιδιών που φοιτούν και μέχρι πρότινος ήταν κι αυτός εγκαταλελειμμένος (πάλι η σημερινή δημοτική αρχή έριξε άσφαλτο και βελτίωσε το χώρο).

Την ίδια κατάσταση βλέπουμε στο ΕΚ της Αγίας Παρασκευής (εργαστηριακός χώρος των μαθητών του ΕΠΑΛ) που στεγάζεται στη Λ. Μεσογείων (απέναντι από την ΕΡΤ). Ένα μακρόστενο κτίριο ισόγειο που έχει μια μικρή εσωτερική  αυλή χωμάτινη. Συνορεύει με αγροικία και με ένα κοτέτσι. Μετά από πολύ κόπο ο πρόεδρος της Β/βάθμιας σχολικής επιτροπής και οι καθηγητές έπεισαν τον ιδιοκτήτη να μετακινήσει τις κότες πιο μακριά από την αυλή του ΕΚ. Και εδώ οι συνθήκες άθλιες. 2 τουαλέτες για τα αγόρια και 1 τουαλέτα για τα κορίτσια. Σε ένα σύνολο 1.000 μαθητών. Αίθουσες που στάζουν, χωρίς φυσικό φωτισμό και με προβληματικό αερισμό των αιθουσών που οδηγούν τους μαθητές να δηλώνουν και να αισθάνονται «πολίτες δεύτερης κατηγορίας». Επιπλέον, πρέπει να σημειωθεί ότι η ενοικίαση των ακατάλληλων αυτών εγκαταστάσεων κοστίζει 165.600 ευρώ/ κατ΄ έτος.

Στη σημερινή εποχή που η γνώση, οι τεχνικές δεξιότητες και η εξειδίκευση είναι περισσότερο από ποτέ αναγκαίες και ολοένα  και πιο απαιτητικές, τόσο στο γνωστικό αντικείμενο όσο και στον τεχνολογικό εξοπλισμό,  οι υφιστάμενες κτιριακές εγκαταστάσεις  κρίνονται ως ακατάλληλες και ο εξοπλισμός απαρχαιωμένος – σε ένα είδος σχολείου (επαγγελματικό λύκειο)  που ο εξοπλισμός  και οι εγκαταστάσεις εξ αντικειμένου παίζουν καθοριστικό ρόλο. Στο σημείο αυτό θα πρέπει να σημειώσουμε ότι η προσπάθεια που καταβάλλει ο Σύλλογος Διδασκόντων του συγκεκριμένου σχολείου σε αυτές τις τόσο αντίξοες συνθήκες, είναι πραγματικά συγκινητική και αξιοσημείωτη.

Τα νέα παιδιά πρέπει να καταλάβουν ότι τα νοιαζόμαστε. Ότι δεν έχουν εγκαταλειφθεί στη μοίρα τους. Τον Δεκέμβρη του 2015 επισκεφθήκαμε για άλλη μια φορά το ΕΠΑΛ της Αγίας Παρασκευής και διαπιστώσαμε ότι δεν άλλαξε τίποτε παρόλες τις μέχρι τώρα ενέργειες μας. Τα παιδιά ζουν σε άθλιες συνθήκες.  Ήταν πραγματικά συγκλονιστικό να μας ρωτούν τα παιδιά αν τελικά θα τελειώσει το άλλο σχολείο για να μεταστεγαστούν.  Είδαμε την αγωνία στα μάτια τους και νιώσαμε ανήμποροι να τα βοηθήσουμε. Ομόφωνα το ΔΣ της Ένωσης αποφασίσαμε  να αφιερώσουμε και να κόψουμε την πρωτοχρονιάτικη πίτα μας στο ΕΠΑΛ  ούτως ώστε να επαναφέρουμε στη συνείδηση όλων των φορέων το θέμα του  ΕΠΑΛ. Η ενέργειά μας αυτή έφερε καλύτερα – και από τις πιο αισιόδοξες προσδοκίες μας- αποτελέσματα. Όλοι οι Σύλλογοι μας αλλά και πολλοί φορείς «αγκάλιασαν την περίπτωση του σχολείου»  του ΕΠΑΛ δηλώνοντας αγωνιστική ετοιμότητα και απαιτώντας πολλαπλές δράσεις ώστε να δρομολογηθεί η άμεση αποπεράτωση του νέου σχολείου και να επιτευχθεί η μεταστέγαση των μαθητών σε κανονικό σχολείο με όλες τις απαραίτητες προδιαγραφές και προϋποθέσεις που ισχύουν για όλα τα σχολικά συγκροτήματα.

Πρώτα πρώτα ως γονείς και έπειτα ως δευτεροβάθμιο θεσμικό όργανο θέλουμε να κοιτάμε τα παιδιά “μας” στα μάτια γι΄ αυτό το γονεϊκό κίνημα της Αγίας Παρασκευής είναι δίπλα σε αυτά και διεκδικεί καλύτερες συνθήκες για όλα τα σχολικά κτίρια της πόλης μας. Το σχολείο είναι ο χώρος που τα παιδιά ζουν το 50% της μέρας τους και αυτός ο χώρος πρέπει να είναι καθαρός, φωτεινός, ευχάριστος και άνετος. Δεν είναι η πρώτη φορά που επισκεπτόμαστε τις ΚτΥπ.  Παίρναμε όμως μέχρι τώρα μόνο υποσχέσεις και τίποτε άλλο.

***Η τελευταία ενημέρωση που είχαμε ( σχετικό 24.11.2015) για το κτίριο που βρίσκεται επί των οδών Παπαφλέσσα και Λυκείου είναι ότι οι εργασίες  έχουν διακοπεί λόγω προβλημάτων με τον Ανάδοχο. Προκειμένου να συνεχιστούν οι εργασίες αποπεράτωσης του κτιρίου γίνονται οι αναγκαίες τροποποιήσεις στη μελέτη και συντάσσονται νέα τεύχη δημοπράτησης. Η δημοπράτηση του υπολοίπου 25% περίπου του έργου εκτιμάται ότι θα διενεργηθεί εντός του Α΄ τριμήνου 2016.***

Παρακαλούμε να τηρηθεί το ανωτέρω χρονοδιάγραμμα και να ολοκληρωθούν οι εργασίες στο σχολείο και να παραδοθεί στα παιδιά του ΕΠΑΛ/ΕΚ.

Είμαστε στη διάθεσή σας για οποιαδήποτε πληροφορία θέλετε να μας ζητήσετε.

*-Επισυνάπτεται φωτογραφικό υλικό εκτυπωμένο και σε ψηφιακό αρχείο (cd)*

2. **Ο.Τ. 328 – Ανέγερση του 14ου νηπιαγωγείου στην περιοχή των Πευκακίων της Αγίας Παρασκευής.**

Υπάρχει έγκριση του Δημοτικού Συμβουλίου για παραχώρηση κατά χρήση προς τον ΟΣΚ του συγκεκριμένου οικοπέδου. Τελευταίες ενημερώσεις από την παλιά διοίκηση ήταν ότι βρίσκεται σε καλό δρόμο και άμεσα θα ξεκινούσαν οι διαδικασίες ανέγερσή του μέσω ΕΣΠΑ.

Επίσης σας πληροφορούμε ότι υπάρχουν δεσμευμένα και χαρακτηρισμένα ως χώροι για νηπιαγωγεία άλλα δυο οικόπεδα και συγκεκριμένα α)  επί της οδού Πάρου (ο.τ. 154) και β) επί της οδού Γιαβάση (ο.τ. 42).

Οι ανάγκες της πόλης μας ολοένα και αυξάνονται καθώς και τα 13 Νηπιαγωγεία της πόλης είναι ήδη γεμάτα από νήπια  υποχρεωτικής φοίτησης και αδυνατούν  να καλύψουν τις ανάγκες προνηπιακής φοίτησης με αποτέλεσμα οι γονείς να αναγκάζονται να τα κρατούν στο σπίτι ή να πληρώνουν (στις δύσκολες εποχές) ιδιωτικά Νηπιαγωγεία.

3. **Ο.Τ. 119 - Ανέγερση του 12 Δημοτικού Σχολείου και 1 Νηπιαγωγείου**(στον ίδιο χώρο)**στην περιοχή Τσακού στο Ο.Τ. 119 πρώην «ΜΑΚΡΗ».**

Έχει περάσει από την επιτροπή καταλληλότητας. Στο οικόπεδο αυτό  υπάρχει ήδη κτίσμα παλαιού σχολείου  και πρέπει να γίνουν όλες οι απαραίτητες ενέργειες ώστε  να ανεγερθεί το 12ο Δημοτικό σχολείο προκειμένου να αποσυμφορηθούν  τα 3 δημοτικά της ευρύτερης περιοχής, τα οποία είναι ήδη υπερκορεσμένα  και κάθε χρόνο τοποθετούν στις αυλές τους προκατασκευασμένες αίθουσες ,για να μπορέσουν να  εξυπηρετήσουν τους μικρούς μαθητές. Σημειωτέον το οικόπεδο είναι το μοναδικό της περιοχής και όλα αυτά τα χρόνια προσπαθούμε να μην χαθεί γιατί θα επιφέρει ανεπανόρθωτη ζημιά στα σχολεία της περιοχής.

Προς πληροφόρηση σας τα  3 όμορα  σχολεία έχουν σήμερα : 2ο Δημ. 300 μαθητές, 3ο Δημ. 372 μαθητές και 6ο Δημ. 306 μαθητές. Και τα 3 αυτά σχολεία δεν διαθέτουν αίθουσα εκδηλώσεων, γυμναστήριο, αίθουσα ένταξης και τραπεζαρία διότι όλοι οι διαθέσιμοι χώροι έχουν μετατραπεί σε αίθουσες διδασκαλίας που όμως και πάλι δεν επαρκούν για την κάλυψη των αναγκών με αποτέλεσμα, επιπλέον αυτών, να έχουν εγκατασταθεί και προκατασκευασμένες αίθουσες.

4. **Ο.Τ. 24** –**Ανέγερση του 11ου Δημοτικού Σχολείου επί της οδού Πατρόκλου.**

Θεωρείται και εδώ αναγκαία η μεταστέγαση του 11ου Δημοτικού (ήδη φιλοξενείται στο κληροδότημα Χέλμειο όπου συστεγάζεται με το 5ο Δημ). Το θέμα είναι ότι το κληροδότημα είναι παλιό ιδιωτικό σχολείο και ήδη ο αριθμός των μαθητών υπερβαίνει το σύνολο 300 παιδιών και λόγω της αναμενόμενης αύξησης του αριθμού των μαθητών δημιουργεί πρόβλημα τόσο στις αίθουσες όσο και στον αύλειο χώρο που αυλίζονται τα παιδιά. Το προτεινόμενο οικόπεδο είναι το μοναδικό ελεύθερο της περιοχής.

5. **Ανέγερση του 6ου  Γυμνασίου** **στην περιοχή των Πευκακίων** -οικόπεδο επί της οδού Αγελάου.

Γνωρίζουμε ότι το παρόν έργο είναι προς δημοπράτηση και ένταξη σε πακέτο “ΕΣΠΑ”.  Ήδη τα 2 όμορα γυμνάσια έχουν μεγάλο αριθμό μαθητών από χρόνο σε χρόνο. Θεωρούμε αναγκαία την ανέγερση για να αποσυμφορηθούν τα 2 γυμνάσια.

Είμαστε στη διάθεσή σας για οποιαδήποτε πληροφορία. Αναμένουμε δικές σας ενέργειες.

Με εκτίμηση,

Για το Δ.Σ. της Ένωσης

Η πρόεδρος                                                                                         Η ειδική Γραμματέας

Παρασκευή-Μαρία Ματιάτου Χατζοπούλου                                      Μαρία Ξυνογαλά

Τηλ. 6946476446                                                                               Τηλ.6974941858